Polisiebeamptes tydens kaping geskiet - Maroela Media
Polisiebeamptes tydens kaping geskiet
Twee polisiebeamptes en 'n patrolliehond is gewond tydens 'n skietery in KwaZulu-Natal.
Kol. Jay Naicker, woordvoerder van die polisie, het gesê 'n vragmotor wat sigarette vervoer het is Maandag in Ntuzuma gekaap. Die vier verdagtes wat in die vragmotor was het op die polisiebeamptes losgebrand.
Volgens Naicker het die verdagtes die vragmotor stilgehou en te voet gevlug nadat die polisie op hulle geskiet het. Beamptes van die honde-eenheid en blitspatrollie is ontbied en het die verdagtes agternagesit. Die verdagtes het voortgegaan om op die polisie te skiet en twee konstabels en 'n polisiehond is geskiet en gewond.
Die polisiebeamptes het een van die verdagtes doodgeskiet en nog 'n verdagte gewond. Die ander twee verdagtes word steeds gesoek. "Die beseerde konstabels en polisiehond, Champ, is vir behandeling geneem. Die polisie het op twee vuurwapens beslag gelê."
Naicker het gesê die polisie ondersoek 'n saak van gewapende roof en poging tot moord. Willies Mchunu, KwaZulu-Natalse LUR vir gemeenskapsveiligheid, het die voorval veroordeel. "Ek is bly dat geen lede van die publiek tydens die voorval beseer is nie. Ons loof die polisiebeamptes vir hul onwrikbare dapperheid in hierdie saak," het Mchunu gesê.